**Patnja** (pali: *dukkha*, sanskrit: *duḥkha*) je osnovni pojam budističke filozofije i psihologije. Pored uobičajenog prevoda patnja, takođe znači muka, bol, neugoda. U ruskoj tradiciji se prevodi kao **stradanje**. Izvorni pojam *dukkha* je više od patnje, ona je opšta nesavršenost, nedovoljnost, neadekvatnost i uskomešanost egzistencije.

Pojam patnje pripada osnovnoj Budinoj konstataciji o svetu: "*sve su tvorevine nepostojane, sve su tvorevine mučne, sve su pojave bez sopstva*" (*sabbe sankhara anicca, sabbe sankhara dukkha, sabbe dhamma anatta*). Buda je ovako definisao patnju: 

> Rođenje, starost bolest i smrt su patnja, razdvojenost od prijatnog je patnja, združenost sa neprijatnim je patnja (Vin.I,9). 
> 
> — Buda

Buda je čitavo svoje učenje svodio na "učenje o patnji i ukidanju patnje". Ono je sažeto u četiri plemenite istine: o patnji, o poreklu patnje, o prestanku patnje i o putu prestanka patnje. Na drugom mestu se umesto patnje navodi ličnost: "ovakva je ličnost, ovakav je nastanak ličnosti, ovakav je prestanak ličnosti, ovakav je put koji vodi do prestanka ličnosti".

U budizmu, put koji vodi prestanku patnje naziva se plemeniti osmostruki put.

Etimologija
-----------

U uobičajenom smislu, pali reč *dukkha* znači patnja, bol, muka, tuga, beda, neugoda, kao suprotnost reči *sukha*, koja znači sreća, ugoda, lakoća. U sanskritu, prefiksi *su* i *dus* označavaju dobro ili loše. Reč *kha* je izvorno označavala rupu na točku na vozilima drevnih Arijevaca, od čijeg kvaliteta je uglavnom zavisila ugodnost vožnje.

Budino učenje
-------------

Buda
Suština Budinog učenja je, kako je i sam uvek uporno ponavljao, isključivo analiza patnje:

> Sada kao i ranije, prosjaci, ja objašnjavam samo patnju i dokončanje patnje.
> 
> — Buda

U širem smislu, patnja je za njega okvir unutar kojeg se sve stvari dešavaju:

> Sve što se oseća je unutar patnje.
> 
> — Buda

Međutim, Buda naglašava da se ovaj život ne sastoji samo od patnje, već i od ugodnosti, zbog čega se ljudi vezuju za njega:

> Kad bi se ovaj život tijela, osjećaja, predodžbi, voljnog oblikovanja i svijesti sastojao isključivo od patnje, kad bi bio isključivo vezan za patnju, popraćen patnjom, a ne i ugodnošću, onda bića ne bi čeznula za tjelesnošću, za osjećajima, za predodžbama, za voljnim oblikovanjem, za sviješću. Ali pošto u tom životu postoji i ugodnost, pošto je taj život vezan i za ugodnost, popraćen i ugodnošću bez patnje, zato bića čeznu za njim. Tom su čežnjom vezana, a tom vezom okaljana.
> 
> — Buda

Tumačenja
---------

Čitavo Budino učenje se zasniva na otkriću da je život – od rođenja do smrti pretežno neugodan i mukotrpan.

Pošto se sastojci neprekidno razlažu, ne možemo se pouzdati da će nam obezbediti trajnu zadovoljenost. Kakva god očekivanja da na njima baziramo, osuđena su na propast zbog njihove neizbežne promene. Tako, kada ih sagledamo sa uvidom, vidimo ih kao patnju.

Literatura
----------

* Walpola Rahula (2007), *What the Buddha Taught*, Grove Press, Kindle Edition
* Sargeant, Winthrop (2009), *The Bhagavad Gita*, SUNY Press
* Goldstein, Joseph (2013), *Mindfulness: A Practical Guide to Awakening*, Sounds True, Kindle Edition

Vidi još
--------


|  |  |
| --- | --- |
| VikicitatVikicitat | 
Vikicitat ima kolekciju citata srodnih sa:
 ***Patnja*** |

* Četiri plemenite istine
* Plemeniti osmostruki put

|  |  |
| --- | --- |
|  | *Ovaj članak o **filozofiji** je u začetku. Možete pomoći Wikipediji tako da ga proširite*. |